Nyu-York ma’muriyati politsiyachi tomonidan o‘ldirilgan afroamerikalikning oilasiga 4,5 mln dollar to‘laydi

Nyu-York ma’muriyati 2014-yil noyabrida Bruklin tumanida politsiyachi tomonidan o‘ldirilgan qora tanli Akay Gerlining oilasiga tovon tariqasida 4,5 million dollar to‘laydi. Bu haqda, The New York Times nashriga asoslanib, “TASS” xabar bermoqda.

Jabrlanuvchilarning vakili Skott Rinetskining so‘zlariga qaraganda, asosiy to‘lov summasi 4,1 million dollarni tashkil etadi. Bu mablag‘ marhumning qizi nomiga ochilgan hisobga o‘tkaziladi. Buning uchun qiz 18 yoshga to‘lishi talab etiladi — ayni paytda u 4 yoshda.
Bundan tashqari, Gerlining qizi va rafiqasi Nyu-York uy-joy xo‘jaligi boshqarmasidan 400 ming dollar oladi. Qotillikda aybdor politsiyachi Piter Liang ularga 25 ming dollar beradi.